VL ปักธงรายได้ปีนี้โต 20% รับเรือใหม่ต้นเม.ย.นี้ ตั้งเป้าปี 66 สะสมกองเรือ 15 ลำ
VL ปักธงรายได้ปีนี้โต 20% รับเรือใหม่ต้นเม.ย.นี้ ตั้งเป้าปี 66 สะสมกองเรือ 15 ลำ
VL ปักธงรายได้ปีนี้โต 20% รับเรือใหม่ต้นเม.ย.นี้ ตั้งเป้าปี 66 สะสมกองเรือ 15 ลำ
9 มี.ค. 2564

นางชุติภา กลิ่นสุวรรณ ประธานเจ้าหน้าที่บริหาร บริษัท วี.แอล.เอ็นเตอร์ไพรส์ จำกัด (มหาชน) หรือ VL เปิดเผยว่า  ในปี 64 บริษัทได้ซื้อเรือใหม่ 1 ลำ ขนาด 2,800 เดทเวทตัน ใช้งบลงทุนราว 7 ล้านเหรียญสหรัฐฯ คาดว่าจะรับมอบเรือใหม่ดังกล่าวในช่วงต้นเดือนเม.ย.นี้ และจะสร้างรายได้เข้ามาตั้งแต่ช่วงปลายเดือน เม.ย.ทันที ซึ่งจะเป็นส่วนหนึ่งในการผลักดันเป้าหมายรายได้ปีนี้เติบโตไม่ต่ำกว่า 20%
ขณะเดียวกันบริษัทมีแผนเร่งนำเรือต่อใหม่เข้ามาเพิ่มอีก 1 ลำ ขนาด 10,000-12,000 เดทเวทตันในช่วงปลายปีนี้ เร็วขึ้นจากแผนเดิมที่คาดว่าจะนำเข้ามาปี 65 เพื่อรองรับการให้บริการการขนสินค้าต่างประเทศ โดยเฉพาะในประเทศจีนและอินเดีย รวมถึงในปี 66 จะมีการจัดซื้อเรือต่อใหม่เพิ่มอีก 1 ลำ ขนาด 3,000 เดทเวทตัน เพื่อรองรับดีมานด์ที่จะเพิ่มขึ้นในอนาคตต่อไป
ทั้งนี้ บริษัทวางเป้าหมายในช่วง 3 ปี (64-66) จะขยายกองเรือเพิ่มเป็น 15 ลำ โดยจะมีน้ำหนักบรรทุกเรือรวม 53,801 เดทเวทตัน จากปี 63 มีเรือทั้งสิ้น 12 ลำ มีน้ำหนักบรรทุกเรือรวม 39,019 เดทเวทตัน เพื่อรองรับความต้องการขนส่งผลิตภัณฑ์ปิโตรเลียม และผลิตภัณฑ์เคมีภัณฑ์ทางทะเลทั้งในประเทศและต่างประเทศ
สำหรับภาพรวมตลาดน้ำมันปาล์มทั่วโลกในปีนี้ คาดว่าการผลิตน้ำมันปาล์มจะเพิ่มขึ้นประมาณ 75.45 ล้านตัน จากปีก่อยู่ที่ 72.27 ล้านตัน ขณะที่สัดส่วนการนำเข้าน้ำมันปาล์มของไทยก็มีแนวโน้มเพิ่มสูงขึ้น ส่วนภาพรวมอุตสาหกรรมปิโตรเลียมของไทยคาดว่าจะได้รับผลดีจากอุปสงค์น้ำมันโลกที่มีแนวโน้มขยายตัวมาที่ 5.8 ล้านบาร์เรล/วัน ตามการขยายตัวของเศรษฐกิจโลกในระดับ 5.2% จากการพัฒนาวัคซีนต้านโควิด-19 และการทยอยฉีดวัคซีนให้กับประชาชน
ขณะเดียวกันแนวโน้มความต้องการใช้พลังงานในประเทศไทยเองก็ปรับตัวดีขึ้น โดยคาดว่าการใช้น้ำมันสำเร็จรูปในปี 64 จะเพิ่มขึ้นจากปี 63 ซึ่งการใช้น้ำมันดีเซลน่าจะเพิ่มขึ้น 0.8-1.3% เบนซินและแก๊สโซฮอลจะเพิ่มขึ้น 0.3-0.8% ซึ่งปัจจัยดังกล่าวนี้ก็จะทำให้ผลการดำเนินงานของ VL ในปีนี้มีทิศทางดีขึ้นอย่างมีนัยสำคัญ
 